बहन विधवा हुई, तो पति ने तलाक दे दिया; 600 लड़कियों को मुफ्त में पढ़ा चुकी हूं
Farida Khan Life-History & Success Story 'खेलने-कूदने की उम्र में अम्मी-अब्बू (मां-पापा) ने शादी कर दी। बहन और मेरी एक ही परिवार में शादी हुई थी। बहन विधवा हुई, तो मेरा भी घर टूट गया।
'खेलने-कूदने की उम्र में शादी। 16 साल की उम्र में दो बच्चों की मां, तलाक और फिर कैंसर से अम्मी (मां) की मौत। 16 साल की थी, तब पहली बार स्कूल गई। BEd किया, स्कूल में नौकरी भी लग गई। लगा अब सब ठीक हो जाएगा, तभी पैर टूट गया, लेकिन मैंने हौसला नहीं खोया। अपने घर को ही स्कूल बना लिया। आज मेरे यहां 50 से ज्यादा लड़कियां पढ़ती हैं। 600 से ज्यादा लड़कियों को कामयाब बना चुकी हूं। मेरी पढ़ाई लड़कियां डॉक्टर, इंजीनियर हैं।'
ये कहानी है दिल्ली की रहने वाली फरीदा की...
दोपहर का वक्त, दिल्ली के बदरपुर का जैतपुर इलाका। संकीर्ण गलियों के बीच एक बिल्डिंग है, जिस पर ‘पहचान’ का बोर्ड लगा है। दर्जनभर से अधिक मुस्लिम लड़कियों को 55 साल की फरीदा खान पढ़ा रही हैं। बच्चों को पढ़ाने के बाद फरीदा से मेरी बातचीत शुरू होती है।
फरीदा अपनी कहानी बताती हैं, '1980 की बात है। तब मैं 12 साल की थी। बहन की शादी हुई, तो साथ में मेरी शादी भी अब्बू ने जीजा के भाई से कर दी। तब मुझे तो शादी का मतलब भी पता नहीं था।
बड़ी बहन के पति बालिग और थोड़े समझदार थे, लेकिन मेरे पति मुझसे एक-डेढ़ साल ही बड़े थे। जो मेरी सास उनसे कहतीं, वो वही करते। तब मुझे खाना बनाना नहीं आता था। सास कहती थीं कि मैं आटा गूंथना सीख लूं, वो मुझे रोटी बनाना सिखा देंगी। बाद में सिलबट्टे पर मुझसे मसाले पिसवाने लगीं। हाथ से इतना भारी सिलबट्टा उठता नहीं था। ​​
मैंने चूल्हे पर कभी खाना नहीं बनाया था। ससुराल में हर दिन चूल्हे पर ही खाना बनाना पड़ता था। कई बार मेरे कपड़े जल जाते थे। चेहरा धुआं से काला पड़ जाता।’
ससुराल में गरीबी ज्यादा थी क्या?
फरीदा जवाब देती हैं, ‘नहीं। उनके पास काफी जमीनें थीं, लेकिन वे लोग लालची थे। दहेज के लिए प्रताड़ित करते थे। पति को सोने की चेन, साइकिल दहेज में नहीं मिली थी। इसलिए सास तंग करती थी।
ठीक से खाना नहीं खाने की वजह से मेरा दूध नहीं बनता था। बच्चे को अपना दूध नहीं पिला पाती थी। सास एक छोटी से बोतल में दूध भरकर देती और कहती, ‘बेटी है, इसी दूध में 24 घंटे पिलाओ।
आप ही बताइए ! डेढ़ साल की बेटी को एक बोतल दूध में एक दिन कैसे रख सकती। जब मेरे खाने की बारी आती, तो सास कहती- पहले मर्द खाएंगे फिर तुम।’
कई बार ऐसा भी हुआ कि मुझे तीन-तीन महीने बिना साबुन के नहाना पड़ा। सास कभी मारती तो नहीं थी, लेकिन गाली बहुत देती थी। मैं अपने आस-पड़ोस में देखती थी कि महिलाओं को उनके पति डंडे से जानवर की तरह पीटते थे। मुझे भी पति ने कई बार पीटने की कोशिश की, लेकिन मैंने हाथ नहीं लगाने दिया।
तलाक के कुछ महीने बाद जब लड़का पैदा हुआ, तो पापा ने ससुराल वालों को खबर दी। पापा को लगता था कि शादीशुदा बेटी ससुराल ही रहे, तो अच्छा है। पति मिलना चाहते थे। वो फिर से बुलाने लगे, लेकिन मैंने ठान लिया था कि अब तो कभी ससुराल नहीं जाऊंगी और ना ही दूसरी शादी करूंगी। बच्चों का जीवन नर्क नहीं बना सकती थी। आज मेरा बेटा सॉफ्टवेयर इंजीनियर है और बेटी ग्रेजुएट।’
किसी ने दूसरी शादी करने के लिए दबाव नहीं बनाया?
फरीदा बताती हैं, ‘पापा ने बहुत कहा कि कैसे मैं पूरी जिंदगी बिना पति के काटूंगी, लेकिन मैंने जो दंश ससुराल में झेला, उसके बाद लगा कि अब तो शादी नहीं ही करूंगी। मुझे ये भी लगता है कि शादी जिंदगी का बहुत छोटा सा हिस्सा है। जब मैंने मां से कहा कि मुझे अब शादी नहीं करनी है, तो वो राजी हो गईं।'
16 साल की उम्र में मैंने पहली बार स्कूल का मुंह देखा
फरीदा कहती हैं, ‘दिल्ली के निजामुद्दीन इलाके में, जहां हम लोग रहते थे। वहां पढ़ाई-लिखाई का कोई माहौल नहीं था। इसी बीच मेरी मुलाकात सोशल एक्टिविस्ट शबनम हाशमी से हुई। उन्होंने कहा कि तुम्हें पढ़ाई करनी चाहिए। पढ़ोगी तो ही तुम अपने पैरों पर खड़ी हो पाओगी। इसके बाद वे मुझे पढ़ाने लगीं।
मेरे समुदाय के लोग इसका विरोध करते थे। उनका कहना था कि लालटेन में रहने वाली लड़कियां पढ़ेंगी! मुस्लिम लड़कियां बाहर जाएंगी! लोग पापा को बहुत टॉर्चर करते थे। कहते थे- 'तुम्हारी बेटी घर से बाहर निकलने पर बुर्के निकाल लेती है।’
फिर…
फरीदा मुस्कुराते हुए कहती हैं, ‘फिर क्या… मां ने मेरा पूरा सपोर्ट किया। वो कहती थीं- जब दुखों का पहाड़ टूटा, तब तो दुनिया वाले नहीं थे। ये पढ़ेगी नहीं, तो अपने दो बच्चों को कैसे पालेगी।
मायके की हालत भी उतनी मजबूत नहीं थी। हम लोग 33 गज के एक छोटे से कमरे में रहते थे। मैंने किसी तरह से ‌BEd कर लिया और एक स्कूल में पढ़ाने लगी। 300 रुपए महीने मिलते थे। हालांकि, कुछ साल बाद ही स्कूल बंद हो गया। उसके बाद मैंने फैक्ट्रियों में काम करना शुरू किया।’
इसी बीच मां को कैंसर हो गया, मैंने उनकी पूरी देखभाल की, लेकिन बचा नहीं सकी। उनके जाने के बाद ऐसा लगा कि मेरी जिंदगी खत्म हो गई।'
फरीदा भारत-पाकिस्तान बंटवारे को याद करती हैं। वो बताती हैं, ‘1947 में बंटवारे के वक्त हुए हिंदू-मुस्लिम दंगे में मेरी मां के परिवार वालों का सामूहिक कत्ल हुआ था। मां को मौसी ने किसी तरह से बचा लिया। 6 महीने बाद वो एक कैंप में मिली थीं।
मौसी ने ही मां की परवरिश की, शादी-ब्याह सब कुछ उन्होंने ही किया। नाना-नानी, मामा-मामी का प्यार कैसा होता है, हमें कभी नसीब नहीं हुआ।’
फरीदा के शरीर के एक हिस्से में, कंधे से लेकर कमर तक फ्रैक्चर है। वो 2003 का एक वाकया बताती हैं, ‘मौत के मुंह से बची थी। बेटी छत पर कपड़े सुखा रही थी, तभी वो अचानक नीचे मेरे ऊपर गिर पड़ी। शरीर का एक हिस्सा चकनाचूर हो गया। 3 महीने तक इलाज चला, कई ऑपरेशन हुए, 3 साल तक बेड पर पड़ी रही।
इसके बाद मैंने घर पर ही गली की महिलाओं को पढ़ाना शुरू किया। अनपढ़ महिलाओं को पढ़ाने लगी, फिर 2015 में ‘पहचान’ नाम से NGO की शुरुआत की।'
फरीदा की आंखों में आंसू साफ झलक रहे हैं, लेकिन वे खुद को संभालते हुए कहती हैं, ‘जो व्यक्ति जितना दर्द झेलता है, वो उतना मजबूत होता चला जाता है। अब मैं भी मजबूत हो गई हूं।’
आज शनिवार है, इसलिए कई लड़कियां अपने घर जा चुकी हैं।
फरीदा जाते हुए बच्चों को दिखाते हुए बोलती हैं, ‘अब यही बच्चे मेरी पहचान और कमाई हैं। जो दर्द मैंने अपने जीवन में सहा, झेला। चाहती हूं कि इन बच्चों को वो दिन कभी न झेलना पड़े।
इस इलाके में माइग्रेंट वर्कर्स सबसे ज्यादा रहते हैं। आर्थिक तंगी की वजह से ये लोग खास तौर पर लड़कियों को नहीं पढ़ाना चाहते। कई लड़कियां ऐसी भी होती हैं, जो छेड़-छाड़ के डर से स्कूल जाना छोड़ देती हैं।
ये लड़कियां तीसरी से लेकर छठी क्लास तक की होती हैं। इन्हें हम हायर एजुकेशन के लिए पढ़ाते हैं और सिलाई, कंप्यूटर की ट्रेनिंग देते हैं। इसमें हिंदू और मुस्लिम, दोनों समुदाय की लड़कियां हैं।’
अब हर साल 50 से ज्यादा लड़कियों को पढ़ाती हूं। घरेलू हिंसा की शिकार महिलाओं को कानूनी सलाह भी देती हूं। 'पहचान' से पढ़ी लड़कियां अपनी पहचान बना चुकी हैं। कुछ लड़कियां प्राइवेट जॉब कर रही हैं, तो कुछ लड़कियां अपने घर पर ट्यूशन पढ़ा रही हैं।'
इसी तरह की खुद्दार कहानी की तीन और स्टोरीज पढ़ सकते हैं...
1. मुफ्त में 5000 अंतिम संस्कार कर चुके विकास की कहानी:महिला ठंड से कांप रही थी, शॉल दिया तो बेटे की लाश को ओढ़ा दिया
'रात के 2 बज रहे होंगे, कड़ाके की ठंड थी। अचानक मोबाइल की घंटी बजी। हॉस्पिटल के गार्ड का फोन था। उठाते ही दबी जुबान में आवाज आई, 22 साल के एक लड़के की मौत हो गई है। उसकी बूढ़ी मां है। शव को गांव पहुंचाना है। मैं शव वाहन लेकर पहुंचा, तो देखा कि वो बूढ़ी मां बेटे से लिपटकर बैठी है और ठंड से कंपकपा रही है। लाश को लेकर गाड़ी में रखा, तो वो मां भी कंपकपाते हुए अपने बेटे के पास बैठ गई। ’ (पढ़िए पूरी खबर)
2. दबंग बहू-बेटियों को उठा ले जाते थे:खौफ ऐसा कि कुल्हाड़ी लेकर चलती, अब 800 दलित बच्चों को एजुकेशन से जोड़ चुकी हूं
गांव में सवर्णों का दबदबा था। शाम ढलने के बाद वे किसी दलित को घर से बाहर नहीं निकलने देते। दलितों के घर की बहू-बेटियों को उठा ले जाते। पापा पुलिस में थे, एक दिन उनकी कहासुनी हुई और गुस्से में एक सवर्ण को गोली मार दी। उन्हें जेल भेज दिया गया। इसके बाद दबंग हमें और ज्यादा परेशान करने लगे। (पढ़िए पूरी खबर)
3. मां मैला ढोती, मैं सुअर चराता:कूड़ा उठाया, बस कंडक्टर की नौकरी की; फिर गृह मंत्रालय में ऑफिसर बना
70 के दशक की बात है, मैं रोज सुबह उठकर सुअर चराने जाता था। मां मैला ढ़ोने और साफ-सफाई का काम करती थी। पापा 9वीं पास थे, इसलिए वो चाहते थे कि हमलोग ये काम न करें। इसी वजह से पापा ईंट भट्टे में काम करते थे। मैं भी स्कूल से लौटते वक्त ईंट बनाने के लिए जाता था। (पढ़िए पूरी खबर)